
Kb. 100 fő a lakosság részéről

Baksai Endre Tamás polgármester: Köszöntöm a megjelenteket az új testület alakuló ülésén, nagy szeretettel köszöntöm Tiffán Zsolt országgyűlési képviselőnket, köszönöm, hogy elfogadta a meghívásunkat. Külön köszönetemet fejezem ki, hogy ilyen nagy számban megjelentek és megtisztelték az alakuló ülésünket. Azt kívánom, hogy ezt a felemelő érzést együtt éljük meg önökkel. Elsőként arra kérek mindenkit, hogy együtt énekeljük el a Himnuszt, utána felkérem a Helyi Választási Bizottság elnökét, hogy ismertesse a választás eredményét.

Himnusz
1.)  A választási bizottság tájékoztatója a választás eredményéről     

      Előterjesztő: Dr. Priol János a Helyi Választási Bizottság elnöke

Dr. Priol János HVB elnöke:  Harkány Város Képviselő-testületének alakuló ülésén szeretettel köszöntöm a megjelenteket, Tiffán Zsolt képviselő urat, a megválasztott polgármester urat és a megválasztott képviselő testület tagjait. Harkány város választópolgárainak száma, amit a névjegyzékbe rögzítettek 3648 fő volt, ebből szavazóként megjelent választópolgárok száma 2044 fő, ami a választópolgárok 56,03 %-át jelentette. A 2014. október 12-én megtartott helyi önkormányzati képviselők és polgármesterek választásának eredményei a következők:
Harkány Város polgármestere címért kettő jelölt indult, ebből Baksai Endre Tamás FIDESZ-KDNP jelölt 1299 érvényes szavazattal a szavazatok 64,5 %-át kapta, Dr. Imri Sándor független jelölt 715 érvényes szavazattal a szavazatok 35,5 %-át kapta. A választási bizottság megállapította, hogy a polgármester választás eredményes volt és Baksai Endre Tamást a FIDESZ-KDNP jelöltjét Harkány város polgármesterének megválasztották. 

A jelenleg hatályos jogszabályok szerint Harkány város képviselő-testületének 6 fő tagját választhatták meg a választópolgárok. A képviselő-testület tagjai azok lehettek, akik a legtöbb szavazatot kapták: 

Éva Ferenc 842 db érvényes szavazattal

Kecskeméthy Pál 697 db érvényes szavazattal

Kesjár János 727 db érvényes szavazattal

Kiss-Kálmán Éva 754 db érvényes szavazattal

Márton Béla 661 db érvényes szavazattal

Monostori Zsolt János 715 db érvényes szavazattal vált a képviselő-testület tagjává. 

A választási bizottság megállapította, hogy az önkormányzati képviselő választás eredményes volt és az előbb felsorolt személyek Harkány Város Önkormányzat Képviselő-testületi tagjává váltak. Ezek után kérem a megválasztott polgármestert és a képviselő-testület tagjait, hogy vegyék át a megbízólevelüket.

2.) A megbízólevelek átadása, a polgármester és az önkormányzati képviselők eskütétele

     Előterjesztő: Dr. Priol János a Helyi Választási Bizottság elnöke

Dr. Priol János HVB elnöke: Felkérném a polgármester urat és a képviselő-testület tagjait, hogy vegyék át megbízólevelüket.

Megbízólevelek átadása.

A képviselő-testület és a polgármester eskütétele. 
Baksai Endre Tamás polgármester: Az eskütétel után  megkérném Tiffán Zsolt országgyűlési képviselő urat, hogy tartsa meg ünnepi beszédét.

Tiffán Zsolt: Köszöntöm a megjelenteket, szívből gratulálok a megválasztott polgármester úrnak és a képviselő-testület tagjainak, abból a jeles alkalomból, hogy Harkányban elindulhat a munka. Egy kicsit remegőbb szívvel állok itt mint négy évvel ezelőtt, amikor az általunk indított jelöltek alul maradtak a csatában. Akkor is elmentem gratulálni a megválasztott polgármesternek és képviselő-testület tagjainak. Biztosítottam őket akkor is arról, hogy a munkát közösen kell végeznünk. Sajnos az elmúlt négy év nem bizonyította be a szándékot a közös munkát illetően. Szeretném megköszönni azoknak az embereknek, akik itt ülnek önök előtt, azt a megfeszített munkát, amiért most átvehetik a mandátumaikat. Túl vagyunk a választásokon, október 12-e után is van élet. Itt Harkányban még inkább október 12-e után van igazán élet. Nem szeretném halmozni az ígéreteket, csak egy valamit szeretnék ígérni önöknek, hogy ezzel az újonnan megválasztott polgármesterrel és képviselő-testülettel napi kapcsolatban szeretnék állni, hogy Harkány polgárai mindezt érezzék. Harkány jóval többet érdemel annál, ami ebben az elmúlt 20 évben történt. Harkány érdemtelenül háttérbe szorult. Harkány alapvetően a gyógyturizmusból élt és élni fog. A tegnapi nap a kórház új szárnyának a megnyitását ünnepelhettük. A tegnapi megnyitón elmondtam a beszédemben, hogy akár a kórház, akár a fürdő fejlesztése a legfontosabb számunkra, ezt a képviselő-testülettel, önökkel egyetértésben folyamatos kommunikáció mellett kívánjuk a jövőben megvívni, nagy terveink vannak, rendkívül erős lobby erő kell ehhez. Ha a fejlődés elindul az a legfontosabb dolgot teremti meg Harkányban, munkát ad az embereknek. Ehhez a munkához kívánok mindenkinek jó erőt és egészséget. Kívánom a Harkányiaknak, hogy lássák az eredményeket. Köszönöm a FIDESZ és a KDNP nevében, hogy bizalmat szavaztak nekünk, szeretnénk ezt a bizalmat minél előbb meghálálni. Hajrá Harkány, Hajrá Magyarország!
Baksai Endre Tamás polgármester: Mostantól már egy szokványos képviselő-testületi üléssel folytatjuk. Jegyzőkönyv hitelesítőnek javaslom Kesjár János és Kiss-Kálmán Éva képviselőket megválasztani.  Szavazásra teszem.

Baksai Endre Tamás polgármester javaslata alapján a Képviselő testület (7 igen, 0 nem, 0 tartózkodás szavazati aránnyal) egyhangúan Kesjár János és Kiss-Kálmán Éva képviselőket választotta meg jegyzőkönyv-hitelesítőnek.

Baksai Endre Tamás polgármester: A korábban kiküldött napirendi pontok sorrendje változott, valamint új napirendi pontként került tárgyalásra a Szervezeti és Működési Szabályzatról szóló rendelet módosítása. Ezekkel a módosításokkal kérem, hogy a napirendi pontok tárgyalását fogadja el a testület. Szavazásra teszem.
A Képviselő-testület egyhangúan (7 igen, 0 nem, 0 tartózkodás szavazati aránnyal) az alábbi napirendi pontok tárgyalását fogadta el:

Napirendi pontok:
1.)  A választási bizottság tájékoztatója a választás eredményéről     

      Előterjesztő: Dr. Priol János a Helyi Választási Bizottság elnöke

2.) A megbízólevelek átadása, a polgármester és az önkormányzati képviselők eskütétele

     Előterjesztő: Dr. Priol János a Helyi Választási Bizottság elnöke

3.) Tájékoztatás a vagyonnyilatkozat-tételi kötelezettségről és a köztartozásmentes  

     adózói adatbázisba való felvétel kérelmezési kötelezettségéről

     Előterjesztő: Dr. Lázár-Bognár Bernadett aljegyző

4.) Harkány Város Önkormányzat Képviselő-testületének a Szervezeti és Működési   

     Szabályzatról szóló 8/2011.(IV.13.) rendelete módosítása

     Előterjesztő: Dr. Lázár-Bognár Bernadett aljegyző
5.)  A polgármesteri program ismertetése

     Előterjesztő: Baksai Endre Tamás polgármester

6.) A Harkányi Gyógyfürdő Zrt. tulajdonosi képviselő delegálása, Felügyelő Bizottsági 

      tagságának visszahívása, új tagok megválasztása

      Előterjesztő: Dr. Lázár-Bognár Bernadett aljegyző

7.) A polgármester illetményének és költségtérítésének megállapítása

     Előterjesztő: Dr. Lázár-Bognár Bernadett aljegyző

8.) Alpolgármester(ek) választása titkos szavazással, valamint az alpolgármester(ek) eskütétele

      Előterjesztő: Baksai Endre Tamás polgármester

9.) Alpolgármester(ek) illetményének, költségtérítésének megállapítása

     Előterjesztő: Baksai Endre Tamás polgármester

10.) Dr. Imri Sándor volt polgármester, valamint Vargáné Kovács Mária volt       

       alpolgármester   megszűnt tisztségeiből eredő tagsági viszonyok   megszüntetése

       Előterjesztő: Alpolgármester
Baksai Endre Tamás polgármester: A következő napirendi ponthoz átadnám a szót Dr. Lázár-Bognár Bernadett aljegyzőnek.
3.) Tájékoztatás a vagyonnyilatkozat-tételi kötelezettségről és a köztartozásmentes  

     adózói adatbázisba való felvétel kérelmezési kötelezettségéről

     Előterjesztő: Dr. Lázár-Bognár Bernadett aljegyző

Dr. Lázár-Bognár Bernadett aljegyző: Köszöntöm a Tisztelt Képviselő-testületi tagokat és a megjelenteket. A vagyonnyilatkozat tételi kötelezettségről szeretném először tájékoztatni a testületet. A Magyarország helyi önkormányzatairól szóló 2011. évi CLXXXIX. törvény 39. §-a előírja azt, hogy az önkormányzati képviselők a megválasztásuktól számított 30 napon belül, majd ezt követően minden év január 1-jétől vagyonnyilatkozatot kötelesek tenni. Az ehhez szükséges nyomtatványokat mindenki megkapja. A vagyonnyilatkozat tételi kötelezettség nagyon fontos tétele a testületi tisztségnek, ugyanis ennek elmulasztása esetén a tisztségéből eredő jogait nem gyakorolhatja a képviselő. Az is nagyon fontos, hogy a vagyonnyilatkozat közérdekből nyilvános, természetesen csak az önkormányzati képviselőé, a családtagé nem nyilvános. Új kötelezettséget is ró a jogszabály a megválasztott képviselőre, szintén a megválasztástól számított 30 napon belül kötelesek kérelmezni felvételüket a köztartozás mentes adózói adatbázisba, amelyet a NAV-nál tudnak megtenni, erre formanyomtatvány van,  minden segítséget meg fogunk adni ahhoz, hogy ezt teljesíteni tudják. A nem teljesítésnek itt is jogszabályi következményei vannak, méltatlansági eljárást von maga után.
A képviselő-testület határozathozatal nélkül tudomásul veszi a vagyonnyilatkozat-tételi kötelezettségről és a köztartozásmentes adózói adatbázisba való felvétel kérelmezési kötelezettségéről szóló tájékoztatást.

4.) Harkány Város Önkormányzat Képviselő-testületének a Szervezeti és Működési   

     Szabályzatról szóló 8/2011.(IV.13.) rendelete módosítása

     Előterjesztő: Dr. Lázár-Bognár Bernadett aljegyző
Dr. Lázár-Bognár Bernadett aljegyző: Harkány Város Önkormányzat Képviselő-testületének az Szervezeti és Működési Szabályzatát szükséges volt módosítanunk, mivel korábban a rendeletben meghatározta a testület, hogy társadalmi megbízatású alpolgármestert lehet választani, viszont a jelenlegi helyzet máshogy követeli meg ezt a szabályozást, mivel úgy döntött a képviselő-testület, illetve polgármester úr, hogy egy társadalmi megbízatású alpolgármestert és egy főállású külsős alpolgármestert is választani kíván. Ehhez igazítottuk a Szervezeti és Működési Szabályzatot. Ezt a módosítást még az alpolgármester választása előtt meg kell hoznia a testületnek, azt kihirdetjük, hatályba léptetjük és az alpolgármester választást a testületi ülés végén tartjuk meg.
Baksai Endre Tamás polgármester: Módosításra tenném a Szervezeti és Működési Szabályzat 33. §-át, miszerint a képviselő-testület a polgármester javaslatára, titkos szavazással, minősített többséggel a polgármester helyettesítésére, munkájának segítésére tagjai közül egy társadalmi megbízatású alpolgármestert és egy főállású külsős alpolgármestert választ.  Kérdezem a képviselő-testület tagjait, hogy a módosítást elfogadja e? Szavazásra teszem.
A Képviselő-testület egyhangúan (7 igen, 0 nem, 0 tartózkodás) szavazati aránnyal megalkotta a :
12/2014.(X.22.) számú rendeletét a Szervezeti és Működési Szabályzatról szóló

8/2011.(IV.13.) számú rendelet módosításáról

5.)  A polgármesteri program ismertetése

     Előterjesztő: Baksai Endre Tamás polgármester

Baksai Endre Tamás polgármester: A polgármesteri programot szó szerint szeretném felolvasni, mivel ez írásos előterjesztése a testületi ülésnek és úgy szeretném ha ez elhangozna, mivel ez a későbbekben meg lesz őrizve.

„Tisztelt Képviselők!

Kedves Vendégeink!

A választási kampányban kilenc alapértéket fogalmaztam meg, amelyek számomra fontosak a város hosszú távú jövőjének szempontjából. Akkor a közérthetőség érdekében igen általánosan fogalmaztam és elsősorban arról beszéltem, hogy mit kívánok elérni. Most pedig polgármesteri programomban azt fogalmazom meg, hogy ezen értékek mentén hogyan kívánom elérni a kitűzött célokat.

Első és legfontosabb értékünk a demokrácia. A jövőben nem fordulhat elő, hogy bárkinek is félnie kelljen politikai hovatartozása miatt, hátrányt szenvedjen munkájában, veszélyben legyen vállalkozása. Bárki nyugodtan beszélgethessen az utcán bárkivel és ne azt kelljen figyelni, hogy ki látott meg és ennek milyen következményei lesznek. Úgy gondolom, hogy erre a problémára a választás részben megoldást adott. Mi mások vagyunk, mint elődeink, együtt tervezünk és együtt döntünk, munkánkat összehangoltan végezzük. Csak úgy haladhat előre a város, ha a politika odafigyel az emberekre, meghallgatja őket, megérti a problémáikat és azokat az értékeket képviseli, juttatja érvényre, amelyek mindenkinek fontosak, s ez által összekötnek minket, nem elválasztanak. Ennek érdekében törekszünk a lakosság széleskörű hiteles tájékoztatására, rendszeresen fogunk lakossági fórumokat tartani a település több pontján különös tekintettel Terehegyre, a gépállomási lakótelepre és az Üdülőtelepre.

Az otthon is olyan érték, amelyre mindenki természetes módon vágyik. Mindenkinek fontos, hogy legyen egy hely, ahol biztonságban érzi magát, ahol mindennek tudja a helyét, ahol igazán a maga ura lehet. Ezért fontos számomra az otthonunk biztonsága, lakásaink védelme, értékének megőrzése, környezetünk szépítése. Ezért a település közbiztonságának javítása érdekében bővíteni fogjuk a térfigyelő kamera hálózatot és szoros kapcsolatot kívánunk kiépíteni a Rendőrséggel. A város teherbíró képességéhez mérten finanszírozni fogjuk egy új polgárőrség felállítását. Nagy figyelmet fogunk szentelni a város küllemére, köztereink állapotára, a városképre és a virágosításra.

Minden társadalom kiemelt feladata az idősek tisztelete, megbecsülése és biztonsága. Fontos számunkra a tapasztalatuk. Számítunk rájuk, mint gyermek a szülei támogatására. Elismerjük a munkát, amellyel Harkányt építették az elmúlt időkben. A közösségi életben aktív szüleinket, nagyszüleinket támogatjuk az önmegvalósításban. Színvonalas programokkal kívánjuk színesebbé tenni a mindennapokat, lehetőséget biztosítva a közösségi életben aktív időskorúaknak, hogy a közösség épülése érdekében kifejthessék munkájukat, programokat, kirándulásokat szervezhessenek, a város kulturális életében fontos rendezvények szervezésében bonyolításában részt vegyenek, a városfejlesztési koncepciókat véleményezzék.

A tudás és a kultúra pártján állok. Városunk felemelkedése csak szilárd erkölcsi alapokon nyugvó neveléssel érhető el. Identitásunk megőrzése elképzelhetetlen kultúránk megbecsülése nélkül. Kiemelt figyelmet kell fordítanunk, hogy olyan helyi szakemberekkel rendelkezzünk, akik kimagasló tudással rendelkeznek a vendéglátás, idegenforgalom és marketing területén. Ezért különös figyelmet fordítunk pedagógusaink, közalkalmazottaink és köztisztviselőink megbecsülésére. Fontos feladat a történelmi egyházakkal való jó kapcsolat fenntartása, a közösség megtartó erejének növelése. Kapcsolatot kell kiépíteni a Pécsi Tudományegyetemmel és a város fejlődése érdekében hasznosítani kell mindazt a tudást, amelyet az egyetem képzésein keresztül fiataljaink elsajátíthatnak. A fiatalok megtartása érdekében támogatnunk kell a továbbtanulással kapcsolatos ösztöndíjpályázatokat. Biztosítanunk kell a tehetséggondozás feltételeit, versenyeken való részvételt és az elért eredményeket be kell mutatni a város lakossága számára „akikre büszkék vagyunk” című rendezvény keretein belül. A Harkányban letelepedni szándékozó fiatal pároknak minden segítséget meg kell adni, kedvezményes önkormányzati telekvásárlási lehetőséggel, vagy átmeneti jelleggel albérlet biztosításával. Számítunk a fiatalokra, ha ideiglenesen el is mentek Harkányból visszavárjuk őket, mert a jövő a mában épül és a város fejlődése szempontjából szükség van minden harkányi fiatal munkájára.

Egy egészségesen fejlődő városnak szüksége van a lakosság egészségének megőrzésére, ezért kiemelkedően fontos az egészségügyi intézményeink ellátási színvonalának növelése, az egészségház megújítása. Szoros kapcsolatot kell kialakítani a kórházzal, hogy minél több egészségügyi szolgáltatás elérhető legyen a városon belül. Elsősorban mégis egészségünk megőrzése a fontos, ennek legjobb eszköze a sport. A cél, hogy egy olyan új generáció nőjön fel Harkányban, akik a sporton keresztül magukévá teszik a tiszta játszma eszméjét, a csapatjátékokban közösen elért sikereikkel megerősítik az összetartozás érzését. Közösen tanulják meg kezelni a kudarcot, ezáltal is sikeresebbé téve őket a munkában és az élet más területein.

A munka az első és legfontosabb összekötő érték. A munka az alapja minden ember létbiztonságának, önállóságának, függetlenségének. A munka ad tartást, büszkeséget és elismerést abban a közösségben, ahová tartozunk: a családban, a lakóhelyen, a munkahelyen, a baráti körben. Ezért fontos számunkra, hogy Harkány fejlődjön és bővüljön a munkahelyek száma. Kihasználva az idei évben megnyíló új Európai Uniós forrásokat, fel kell készíteni a vállalkozásainkat, hogy ezekhez a forrásokhoz a legkönnyebben hozzáférjenek. Vállalkozóbaráttá kell tennünk a helyi adópolitikát, pályázati információs pontot kell létesíteni a városban. A beruházásokhoz szükséges engedélyezési eljárások gördülékeny lebonyolítása érdekében a Polgármesteri Hivatalt egy rugalmas, ügyfélbarát, a lakosság érdekeit és igényeit maximálisan kiszolgáló hivatallá kell formálni. A megnyíló új uniós források ismeretében a város hosszú távú fejlesztési elképzeléseit újra kell gondolni, a prioritásokat meghatározni, az egyes részleteket finomhangolni. E gondolatok mentén kell létrehozni Harkány hosszú távú fejlesztési stratégiáját, amelynek része kell, hogy legyen a településfejlesztési stratégia, amelynek első lépése lesz a rendezési terv felülvizsgálata. El kell készülnie a gazdasági stratégiánknak, amelyben meghatározzuk, hogy milyen mértékben támaszkodunk a fürdőre és milyen fejlesztési irányokat szabunk számára. Meg kell határoznunk, hogy az idegenforgalom mellett, mely iparokat és iparágakat preferáljunk, hogy Harkány az önkormányzati ciklus végére egy stabil, több lábon álló az idegenforgalmi jelleghez jól igazodó gazdasággal rendelkezzen. Ahhoz, hogy ezek a célok teljesüljenek megfelelő humán stratégiára van szükség, hogy vállalkozásaink számára kellő számú és minőségű munkavállaló álljon rendelkezésére. Térségi politikánkba be kell illeszteni az Ős-Dráva Programmal való kapcsolódási pontokat, erősíteni kell az együttműködést Siklóssal és Villánnyal, nyitottnak kell lennünk a kormányzat és a kormányzati programok felé. Marketing stratégiánk középpontjába nem csak azt kell állítanunk, hogy Harkányba azért érdemes jönni, mert itt lehet gyógyulni, jót nyaralni, hanem azt is kell kommunikálnunk, hogy itt érdemes letelepedni, vállalkozni és dolgozni, mert itt jó élni.

Ha eredményesen vesszük az akadályokat és elérjük a magunk által kitűzött célokat, akkor sikeresek leszünk. Ha sikeresek a harkányi emberek, akkor sikeresek lesznek a harkányi vállalkozások, a fürdő és a városunk is. Csak ekkor érzik jól magukat az emberek, és lesznek büszkék arra, hogy harkányiak. E gondolatok kíséretében kérem, hogy támogassák polgármesteri programomat.”

A képviselő-testület határozathozatal nélkül tudomásul veszi a polgármester programját.

6.) A Harkányi Gyógyfürdő Zrt. tulajdonosi képviselő delegálása, Felügyelő Bizottsági 

      tagságának visszahívása, új tagok megválasztása

      Előterjesztő: Dr. Lázár-Bognár Bernadett aljegyző

Dr. Lázár-Bognár Bernadett aljegyző: Tekintettel arra, hogy Harkány Város Önkormányzat vagyonrendelete úgy rendelkezik, hogy az önkormányzat gazdasági társaságában a tulajdonosi jogokat a képviselő-testület rendelkezik, ezeket a jogokat a rendeletünk szerint át kell ruházni a polgármester úrra, illetve vissza kell hívnunk, meg kell szüntetnünk Vargáné Kovács Mária volt alpolgármester felhatalmazását a tulajdonosi jogok gyakorlására. Kérem a képviselő-testületet, hogy az előterjesztésben megküldött önkormányzati határozatot hozza meg.
Baksai Endre Tamás polgármester: Kérem a képviselő-testületet, aki ezzel egyetért szavazzon.

A Képviselő-testület egyhangúan (7 igen, 0 nem, 0 tartózkodás) szavazati aránnyal az alábbi határozatot hozta:

109/2014.(X.22.) sz. Önk. határozat:
Harkány Város Önkormányzat Képviselő-testülete Vargáné Kovács Mária volt alpolgármester Harkányi Gyógyfürdő Zrt. Közgyűlésében gyakorolt tulajdonosi képviseleti jogát visszavonja, továbbá Baksai Endre Tamás polgármestert megbízza az önkormányzat tulajdonában álló nemzeti vagyonról és a vagyongazdálkodás szabályairól szóló 6/2012.(IV.06.) számú rendelet 20. §. szerinti tulajdonosi jogok gyakorlására a Harkányi Gyógyfürdő Zrt. esetében.

Jelen megbízás a képviselő-testület által történő visszavonásig tart.

Határidő: Azonnal

Felelős: Polgármester

Dr. Lázár-Bognár Bernadett aljegyző: A Harkányi Gyógyfürdő Zrt. Felügyelő Bizottságából a jelenlegi tagok visszahívásáról és az új tagok megválasztásáról és döntenie kell a képviselő-testületnek. Javaslom a polgármester úr által megnevezett új tagokról döntsön a képviselő-testület az előterjesztésben megküldött határozati javaslattal egyezően.
Baksai Endre Tamás polgármester: Kérem a képviselő-testületet, aki ezzel egyetért szavazzon.

A Képviselő-testület egyhangúan (7 igen, 0 nem, 0 tartózkodás) szavazati aránnyal az alábbi határozatot hozta:

110/2014.(X.22.) sz. Önk. határozat:

Harkány Város Önkormányzat Képviselő-testülete felkéri a Harkányi Gyógyfürdő Zrt. vezérigazgatóját, hogy a törvény által megengedett legkorábbi időpontra a Közgyűlést hívja össze és tűzze napirendre a jelenlegi Felügyelő Bizottsági tagok visszahívását és az új tagok megválasztását.

A képviselő-testület felhatalmazza a tulajdonosi képviselőként eljáró Baksai Endre Tamás polgármestert, hogy a Közgyűlésen szavazzon a jelenlegi Felügyelő Bizottsági tagok visszahívásáról és az alábbi új Felügyelő Bizottsági tagok megválasztásáról:

Dr. Péter Iván Antal

Végi János

Kesjár János

Kecskeméthy Pál

Márton Béla

Határidő: Azonnal

Felelős: Polgármester

7.) A polgármester illetményének és költségtérítésének megállapítása

     Előterjesztő: Dr. Lázár-Bognár Bernadett aljegyző

Dr. Lázár-Bognár Bernadett aljegyző: A jogszabályi változás következtében a Magyarország helyi önkormányzatairól szóló 2011. évi CLXXXIX. törvény 71. §- (4) bekezdés c) pontja alapján összegszerűen meghatározza a polgármester illetményét és költségtérítését, így a képviselő-testületnek már nincs hatásköre a korábbiak szerint a jogszabályi korlátok között magának meghatározni. A jogszabály úgy nyilatkozik, hogy a helyettes államtitkár közszolgálati tisztviselőkről szóló törvényben meghatározott illetményének 60 %-a, azaz bruttó 448.727 Ft vonatkozik Harkányra a népességszám alapján, illetve ennek 15 %-a összegű költségtérítésre, azaz 67.308 Ft-ra jogosult a polgármester. A kormányhivataltól azt a tájékoztatást kaptuk, hogy döntsön erről is a képviselő-testület határozattal.
Baksai Endre Tamás polgármester: Szavazásra teszem, kérem a képviselő-testületet erről szavazzon.

A Képviselő-testület egyhangúan (7 igen, 0 nem, 0 tartózkodás) szavazati aránnyal az alábbi határozatot hozta:

111/2014.(X.22.) sz. Önk. határozat:

Harkány Város Önkormányzat Képviselő-testülete a Magyarország helyi önkormányzatairól szóló 2011. évi CLXXXIX törvény 71. § (4) bek. c) pontja alapján Baksai Endre Tamás polgármester illetményét 448.727.- Ft-ban, költségtérítését 67.308.- Ft-ban állapítja meg.

A képviselő-testület felkéri Dr. Lázár-Bognár Bernadett aljegyzőt, hogy a megállapított illetmény számfejtéséről és folyósításáról intézkedni szíveskedjen.

Határidő: Azonnal

Felelős: Dr. Lázár-Bognár Bernadett aljegyző

8.) Alpolgármester(ek) választása titkos szavazással, valamint az alpolgármester(ek) eskütétele

      Előterjesztő: Baksai Endre Tamás polgármester

Baksai Endre Tamás polgármester: Mint ahogy képviselő úr is beszédében előre bocsájtotta és a jelenlegi folyamatok is látszanak, viszonylag sokat kell majd Harkányon kívül tartózkodnom, hogy a város ügyeit tudjam képviselni, ezért a képviselő-testület tagjaival egyeztetve és a jogszabályi lehetőségeket kihasználva, én a korábbi gyakorlattól eltérve kettő alpolgármester megválasztására teszek javaslatot, egy társadalmi megbízatású alpolgármesterre Éva Ferenc személyében, egy főállású alpolgármesterre Remmert Ferencre teszek javaslatot. A megválasztásuk titkos szavazással történik, arra kérem a hivatal munkatársát, hogy a szavazáshoz a feltételeket kérem biztosítsák. 
A szavazatszámláló bizottságra tennék javaslatot a képviselő-testület tagjai közül, Monostori Zsolt, Kecskeméthy Pál és Márton Béla személyében.
A Képviselő-testület a polgármester javaslatára egyhangúan (7 igen, 0 nem, 0 tartózkodás) szavazati aránnyal az alpolgármester választás titkos szavazásának lebonyolítására a szavazatszámláló bizottság tagjainak Monostori Zsolt Jánost, Kecskeméthy Pált és Márton Bélát választotta meg.

Alpolgármester választás titkos szavazása.
Baksai Endre Tamás polgármester: Felkérem a szavazatszámláló bizottság tagját Kecskeméthy Pált, hogy ismertesse a titkos szavazás eredményét.
Kecskeméthy Pál: A képviselő-testület egyhangú 7 igen szavazattal Éva Ferencet társadalmi megbízatású alpolgármesternek, valamint egyhangú 7 igen szavazattal Remmert Ferencet főállású külsős alpolgármesternek megválasztotta.

A Képviselő-testület egyhangúan (7 igen, 0 nem, 0 tartózkodás) szavazati aránnyal az alábbi határozatot hozta:

112/2014.(X.22.) sz. Önk. határozat:

Harkány Város Önkormányzat Képviselő-testülete Remmert Ferenc 7815 Harkány, Táncsics M. u. 28/b. szám alatti lakost főállású alpolgármesterré megválasztja.

Határidő: Azonnal

Felelős: Dr. Lázár-Bognár Bernadett aljegyző

A Képviselő-testület egyhangúan (7 igen, 0 nem, 0 tartózkodás) szavazati aránnyal az alábbi határozatot hozta:

113/2014.(X.22.) sz. Önk. határozat:

Harkány Város Önkormányzat Képviselő-testülete Éva Ferenc önkormányzati képviselőt társadalmi megbízatású alpolgármesterré megválasztja.

Határidő: Azonnal

Felelős: Dr. Lázár-Bognár Bernadett aljegyző

Alpolgármesterek eskütétele.
9.) Alpolgármester(ek) illetményének, költségtérítésének megállapítása

     Előterjesztő: Baksai Endre Tamás polgármester

Dr. Lázár-Bognár Bernadett aljegyző: Az alpolgármesterek illetményét és költségtérítését a jogszabály keretek között határoz meg számunkra, ez azt jelenti, hogy itt lehetősége van a képviselő-testületnek a törvény által megszabott keretek között, hogy maga hozza meg a döntést. A jogszabály szerint a főállású alpolgármester illetményét a polgármester illetményének 70-90 %-a közötti összegben állapítja meg. Illetményének 15 %-ában határozza meg a költségtérítését. A határozati javaslat szerint a főállású alpolgármester a polgármesteri  illetmény 70 %-át fogja kapni.
A társadalmi megbízatású alpolgármester esetében a jogszabály úgy szabályoz, hogy a társadalmi megbízatású polgármester a polgármester illetményének 50 %-ával megegyező mértékű tiszteletdíjra jogosult. A társadalmi megbízatású alpolgármester tiszteletdíját a képviselő-testület a társadalmi megbízatású polgármester tiszteletdíja 70-90 %-a közötti összegben állapíthatja meg. A határozati javaslat szerint itt is a törvényi minimumot, a 70 %-ot kapná a társadalmi megbízatású alpolgármester. 
Baksai Endre Tamás polgármester: Kérem a képviselő-testületet, hogy a főállású külsős alpolgármester illetményéről szavazzon.

A Képviselő-testület egyhangúan (7 igen, 0 nem, 0 tartózkodás) szavazati aránnyal az alábbi határozatot hozta:

114/2014.(X.22.) sz. Önk. határozat:

Harkány Város Önkormányzat Képviselő-testülete Remmert Ferenc főállású alpolgármester illetményét 314.108.- Ft összegben, költségtérítését illetménye 15 %-ának megfelelő összegben, azaz 47.116.- Ft-ban állapítja meg.

A képviselő-testület felkéri Dr. Lázár-Bognár Bernadett aljegyzőt, hogy a megállapított illetményalap számfejtéséről és folyósításáról szíveskedjen intézkedni.

Határidő: Azonnal

Felelős: Dr. Lázár-Bognár Bernadett aljegyző

Éva Ferenc: Szeretnék egy nyilatkozatot bejelenteni a Tisztelt Polgármester úr és a képviselő-testület felé, kérem ezt fogadják el. Én Éva Ferenc társadalmi megbízatású alpolgármesterré történő megválasztásom után nyilatkozom, hogy a részemre jogszabály alapján megállapítandó tiszteletdíjam egy részéről, 23.000.- Ft-ról lemondok a Magyarország helyi önkormányzatairól szóló 2011. évi CLXXXIX törvény 80. § (2) bekezdése alapján. Kérem a polgármester urat és a képviselő-testület tagjait nyilatkozatom elfogadására.
Baksai Endre Tamás polgármester: Kérem a képviselő-testületet, hogy Éva Ferenc módosításával együtt a határozati javaslatról szavazzon.

A Képviselő-testület egyhangúan (7 igen, 0 nem, 0 tartózkodás) szavazati aránnyal az alábbi határozatot hozta:

115/2014.(X.22.) sz. Önk. határozat:

Harkány Város Önkormányzat Képviselő-testülete Éva Ferenc társadalmi megbízatású alpolgármester tiszteletdíját 134.100.- Ft összegben, költségtérítését tiszteletdíja 15 %-ának megfelelő összegben, azaz 20.115.- Ft-ban állapítja meg. 
A képviselő-testület felkéri Dr. Lázár-Bognár Bernadett aljegyzőt, hogy a megállapított illetményalap számfejtéséről és folyósításáról szíveskedjen intézkedni.

Határidő: Azonnal

Felelős: Dr. Lázár-Bognár Bernadett aljegyző

10.) Dr. Imri Sándor volt polgármester, valamint Vargáné Kovács Mária volt       

       alpolgármester   megszűnt tisztségeiből eredő tagsági viszonyok   megszüntetése

       Előterjesztő: Alpolgármester
Dr. Lázár-Bognár Bernadett aljegyző: Utolsó napirendi pontunkban a leköszönő polgármester és alpolgármester tisztségeiből eredő tagsági viszonyok megszüntetéséről kellene döntenie a képviselő-testületnek. Gazdasági társaságokban képviselték az önkormányzatot, ezek képviseleti jogosultságok visszavonása, illetve új delegált megszavazása szükséges.

Éva Ferenc alpolgármester: Kérem a képviselő-testületet, hogy a Tenkesvíz Kft. Felügyelő Bizottságából Dr. Imri Sándort visszahívni és Baksai Endre Tamás polgármester delegálásáról dönteni. Szavazásra teszem.

A Képviselő-testület egyhangúan (7 igen, 0 nem, 0 tartózkodás) szavazati aránnyal az alábbi határozatot hozta:

116/2014.(X.22.) sz. Önk. határozat:

Harkány Város Önkormányzat Képviselő-testülete a Tenkesvíz Kft. Felügyelő Bizottságából Dr. Imri Sándort visszahívja, a Felügyelő Bizottságba Baksai Endre Tamás polgármestert delegálja.

Határidő: Azonnal

Felelős: Polgármester

Éva Ferenc alpolgármester: Kérem a képviselő-testületet, hogy a Mohács-Víz Kft. Felügyelő Bizottságából Dr. Imri Sándort visszahívni és Baksai Endre Tamás polgármester delegálásáról dönteni. Szavazásra teszem.

A Képviselő-testület egyhangúan (7 igen, 0 nem, 0 tartózkodás) szavazati aránnyal az alábbi határozatot hozta:

117/2014.(X.22.) sz. Önk. határozat:

Harkány Város Önkormányzat Képviselő-testülete a Mohács-Víz Kft. Felügyelő Bizottságából Dr. Imri Sándort visszahívja, a Felügyelő Bizottságba Baksai Endre Tamás polgármestert delegálja.

Határidő: Azonnal

Felelős: Polgármester

Éva Ferenc alpolgármester: Kérem a képviselő-testületet, hogy a  Harkányi Turisztikai Egyesületből Dr. Imri Sándort visszahívni és Baksai Endre Tamás polgármester delegálásáról dönteni. Szavazásra teszem.

A Képviselő-testület egyhangúan (7 igen, 0 nem, 0 tartózkodás) szavazati aránnyal az alábbi határozatot hozta:

118/2014.(X.22.) sz. Önk. határozat:

Harkány Város Önkormányzat Képviselő-testülete a Harkányi Turisztikai Egyesületből Dr. Imri Sándort visszahívja, az elnökségbe Baksai Endre Tamás polgármestert delegálja.

Határidő: Azonnal

Felelős: Polgármester

Baksai Endre Tamás polgármester: Kérem a képviselő-testületet, hogy a Siklósi Kórház NKft. Felügyelő Bizottságából Dr. Imri Sándort visszahívni és Éva Ferenc alpolgármester delegálásáról dönteni. Szavazásra teszem.

A Képviselő-testület egyhangúan (7 igen, 0 nem, 0 tartózkodás) szavazati aránnyal az alábbi határozatot hozta:

119/2014.(X.22.) sz. Önk. határozat:

Harkány Város Önkormányzat Képviselő-testülete a Siklósi Kórház NKft. Felügyelő Bizottságából Dr. Imri Sándort visszahívja, a Felügyelő Bizottságba Éva Ferenc alpolgármestert delegálja.

Határidő: Azonnal

Felelős: Polgármester

Baksai Endre Tamás polgármester: Mindenkinek köszönjük szépen a részvételt, első és ünnepi képviselő-testületi ülésünk végére értünk.  Több napirendi pont nincs, az ülést bezárom.

K.mft.


Baksai Endre Tamás





Dr. Lázár-Bognár Bernadett

    polgármester




           

             aljegyző

Kesjár János






Kiss-Kálmán Éva
             jkv. hitelesítő





                jkv. hitelesítő

